Document ID: 31985R3531

Ir-Regolament tal-Kummissjoni (KEE) Nru 3531/85
tat-12 ta' Diċembru 1985
li jistabbilixxi ċerti miżuri tekniċi u ta' kontroll li għandhom x'jaqsmu ma’ l-attivitajiet tal-bastimenti li jtajru l-bandiera ta' Spanja fl-ibħra ta' l-Istati Membri l-oħra, minbarra l-Portugal
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ekonomika Ewropea
Wara li kkunsidrat l-Att ta' l-Adeżjoni ta'Spanja u l-Portugal, u b'mod partikolari, it-tieni subparagrafu ta' l-Artikolu 163(3) tiegħu.
Billi proċeduri tekniċi jridu jiġu stabbiliti biex jintgħarfu u jiġu sorveljati, bastimenti Spanjoli li huma awtorizzati jistadu fl-istess ħin fl-ibħra ta' l-Istati Membri l-oħra, minbarra l-Portugal.
Billi l-Att ta' l-Adeżjoni jelenka sistema ta' listi ta' bastimenti awtorizzati, kif ukoll sistema li turi l-movimenti tal-bastimenti u li tavża fir-rigward tal-qabdiet tas-sajd, lill-Kummissjoni, dawn flimkien mad-disposizzjonijiet stabbiliti fir-regolament tal Kunsill (KEE) Nru 2057/82 datati 29 ta' Ġunju 1982, li jistabbilixxu ċerti miżuri li jikkontrollaw l-attivitajiet tas-sajd minn bastimenti ta' l-Istati Membri [1] kif emendata minn Regolament (KEE) Nru 1729/83 [2].
Billi, minħabba t-tieni subparagrafu ta' l-Artikolu 163(2) ta' l-Att ta' l-Adeżjoni, mill-1 ta' Jannar 1986, id-disposizzjonijiet kollha relatati ma’ l-attivitajiet tas-sajd speċjalizzati li hemm imniżżla fl-Artikolu 160(1) ta' l-Att imsemmi, għandhom ikunu identiċi għal dawk applikabbli qabel id-dħul fis-seħħ ta' dak l-Att.
Billi hu neċessarju li l-Kummissjoni tipprovdi għall-kwistjonijiet tal-liċenzji tas-sajd, kif ukoll li tadotta ċerti miżuri tekniċi għall-konservazzjoni tar-riżorsi li għandhom jgħoddu mingħajr preġudizzju għall-miżuri stabbiliti fir-Regolament tal-Kunsill (KEE) Nru 171/83 datat 25 ta' Jannar 1983, fejn hemm imniżżlin ċerti miżuri tekniċi għall-konservazzjoni tar-riżorsi tas-sajd [3], kif ġiet l-aħħar emendata minn Regolament (KEE) Nru 3625/84 [4].
Billi skond l-Artikolu 2(3) tat-Trattat ta' l-Adeżjoni, l-Istituzzjonijiet tal-Komunità jistgħu jadottaw il-miżuri msemmija fl-Artikolu 163 ta' l-Att qabel l-adeżjoni, u dawn il-miżuri jidħlu fis-seħħ mid-data tad-dħul fis-seħħ ta' dak it-Trattat.
Billi l-Kumitat ta' Ġestjoni tar-Riżorsi tas-Sajd ma tax opinjoni saż-żmien stipulat mill-President.
ADOTTAT DAN IR-REGOLAMENT:
Artikolu 1
Il-miżuri tekniċi li jikkontrollaw is-sajd, hawnhekk stabbiliti iżjed ’il-quddiem, għandhom jgħoddu fl-ibħra li jaqgħu taħt is sovranità u l-ġurisdizzjoni ta' l-Istati Membri, minbarra Spanja u l-Portugal, u koperti mill-Kunsill Internazzjonali għall-Esplorazzjoni tal-Baħar (ICES) għall-bastimenti li jtajru l-bandiera ta' Spanja u reġistrata u/jew rekordjati f'port li jinsab f'territorju kopert mill-politika tas-sajd komuni.
Artikolu 2
1. Kull sena, mhux iktar tard minn xahar qabel il-bidu tal-perjodu tas-sajd awtorizzat, l-awtoritajiet Spanjoli għandhom jgħaddu lill-Kummissjoni, listi ta' bastimenti li jeżerċitaw l-attivitajiet speċjalizzati tas-sajd, imsemmija f'punt 2 ta' l-Anness I. Għandha tintbagħat lista separata għal kull tip ta' sajd.
2. Il-listi msemmija fil-paragrafu 1 jistgħu jiġu riveduti fl-ewwel ġurnata ta' kull xahar; il-Kummissjoni għandha tiġi avżata bl-alterazzjonijiet li jsiru sal-ħmistax-il ġurnata tax-xahar ta' qabel.
3. Il-listi msemmija fil-paragrafu 1 għandhom ikollhom l-informazzjoni segwenti fuq kull bastiment.
- l-isem tal-bastiment
- numru ta' reġistrazzjoni ittri u numru ta' identifikazzjoni esterni.
- port ta' reġistrazzjoni
- isem (ismijiet) u indirizz (indirizzi) tas-sid (sidien) jew kerrej (kerreja), u jekk is-sid ikun assoċjazzjoni jew kumpanija bi sħab, il-membri tagħha.
- tunnellaġġ u tul massimu
- saħħa tal-magna
- is-sinjal tas-sejħa u l-frekwenza tar-radju
Artikolu 3
1. L-awtoritajiet Spanjoli għandhom jgħaddu proposti lill-Kummissjoni għal-listi msemmija fit-tieni subparagrafu ta'l-Artikolu 163(1) ta' l-Att ta' l-Adeżjoni, li jispeċifika liema bastimenti għandhom jistadu fl-istess ħin, skond l-Artikolu 158 u 160 ta' l-Att ta' l-Adeżjoni, u bil-proċedura segwenti.
(a) fil-każ ta' bastimenti msemmija fil-punti 1 u 2 (a), (b), (f) u (ġ) ta' l-Anness I, mill-anqas ħmistax il-jum qabel id-data stabbilita għad-dħul fis-seħħ ta' dawn il-listi; fil-każ ta' bastimenti msemmija f'punti 1 u 2 (ġ) ta' l-Anness I, il-listi għandhom ikopru perjodu ta' mill-anqas it-tnax-il xahar tal-kalendarju; fil-każ ta' bastimenti msemmija f'punt 2 (a), (b) u (f) ta' l-Anness I, il-listi għandhom ikopru perjodu ta' mill-anqas xahrejn kalendarji.
(b) fil-każ ta' bastimenti msemmija f'punt 2 (ċ) u (d) ta' l-Anness I, mill-anqas erbat ijiem tax-xogħol qabel id-data stabbilita għad-dħul fis-seħħ ta' dawn il-listi; il-listi għandhom ikopru perjodu ta' tnax-il xahar tal-kalendarju fil-każ ta' bastimenti msemmija fil-punt 2 (ċ) ta' l-Anness I, u ta' mill-anqas ġimgħatejn f'kaz ta' dawk imsemmija f'punt 2 (d) ta' dan l-Anness.
(ċ) fil-każ ta' bastimenti msemmija f'punt 2 (e) ta' l-Anness I, mill-anqas jumejn tax-xogħol qabel id-data stabbilita għad-dħul fis-seħħ ta' dawn il-listi, il-lista għandha tkopri perjodu ta' ġurnata.
2. Il-lista perjodika ta' kull xahar tal-bastimenti msemmija f'punti 1 u 2 (ċ) ta' l-Anness I, għandhom jispeċifikaw fuq bazi ta' ġurnata b'ġurnata, il-bastimenti li huma awtorizzati joħorgu għas-sajd fl-istess ħin; kull bastiment imsemmi f'punt 1 ta' l-Anness I, għandu jidher fuq il-lista mill-anqas għal sitt ġranet konsekuttivi, u kull biċċa tal-bastiment f'punt 2 (ċ) ta' l-Anness I għandha tidher fuq il-lista mill-anqas għal jumejn konsekuttivi.
L-awtoritajiet Spanjoli għandhom jieħdu l-miżuri amministrattivi xierqa biex jassiguraw li l-bastimenti msemmija fil-punt 1 ta' l-Anness I, ma jistgħux jitilqu mill-port fejn jaħdmu qabel id-data li taqbel ma dik iffissata fil-lista perjodika għall-kontinwazzjoni tas-sajd fiż-żona in kwistjoni, meta tikkonsidra l-ħin transitorju meħud normalment biex tilħaq l-eqreb limiti geografiċi taż-żona msemmija. Huma għandhom jassiguraw ukoll, li l-bastimenti li qed ibaħħru minn port għall-ieħor ta' l-Istati Membri, ikunu skond it-termini u l-kondizzjonijiet li jawtorizzaw it-tip ta' sajd imsemmi fl-Anness I.
3. Fil-każ ta' bastimenti msemmija f'punt 2 (d) ta' l-Anness I, il-lista perjodika għandha tinkludi l-gruppi ta' bastimenti, u kull wieħed m'għandux ikollu iktar minn tliet bastimenti. In-numru ta' dawn il-gruppi m'għandux jeċċedi n-numru speċifikat fir-raba’ kolonna f'punt 2 (d) ta' l-Anness I. Bastiment jista jingħata isem fi grupp wieħed biss. Grupp wieħed ma jistax jirċievi iktar minn waħda mil-liċenzji msemmija fl-Artikolu 4.
4. Kull lista perjodika għandu jkollha l-informazzjoni segwenti:
- isem u numru ta' reġistrazzjoni tal-bastiment
- is-sinjal tas-sejħa,
- isem (ismijiet) u indirizz (indirizzi) tas-sid (sidien) kerrej (kerreja) u jekk is-sid ikun assoċjazzjoni jew kumpanija bi sħab, il-membri tagħha.
- meta xieraq, il-koeffiċjenti speċifikat fl-Artikolu 158(2) ta' l-Att ta' Adeżjoni
- perjodu li ntalab għall-permess tas-sajd,
- metodu maħsub għas-sajd,
- żona maħsub għas-sajd,
- fil-każ tal-bastimenti msemmija fil-punt 1 ta' l-Anness I, dikjarazzjoni li turi jekk il-bastiment għandux jistad għal speċi li m'humiex tal-qiegħ.
5. Il-Kummissjoni għandha teżamina l-proposti msemmija fil-paragrafu 1, u għandha tagħmel il-listi perjodiċi li mbagħad għandha tgħaddihom lill-awtoritajiet Spanjoli u lill-awtoritajiet konċernati skond is-segwenti.
- fil-każ ta' bastimenti msemmija fil-paragrafu 1 (a) hawn fuq, mill-anqas erba’ ġranet tax-xogħol qabel id-dħul fis-seħħ tagħhom.
- fil-każ ta' bastimenti msemmija fil-paragrafu 1 (b) hawn fuq, mill-anqas żewg ġranet tax-xogħol qabel id-dħul fis-seħħ tagħhom.
- fil-każ ta' bastimenti msemmija fil-paragrafu 1 (ċ) hawn fuq, mill-anqas ġurnata tax-xogħol qabel id-dħul fis-seħħ tagħhom.
6. Jekk fil-każ ta' bastimenti msemmija fil-punt 2 (ċ), (d) u (e) ta' l-Anness I, il-Kummissjoni ma tirċevix proposti għal-lista perjodika ġdida fil-limitu taż-żmien stipulat fl-ewwel paragrafu ta' dan l-Artikolu, ir-regoli li jkunu fis-seħħ għall-aħħar ġurnata tal-perjodu preżenti għandhom jibqgħu japplikaw sakemm tiġi stabbilita lista ġdida skond il-proċeduri stabbiliti f'dan l-Artikolu.
7. L-awtoritajiet Spanjoli jistgħu jitolbu lill-Kummissjoni biex jissostitwixxu bastiment imsemmi f'lista perjodika, imma li ma jkunx jista’ jistad fil-perjodu speċifiku, minħabba raġunijiet ta' forza maġġuri.
Kwalunkwe bastiment li ġie sostitwit, għandu jigi nkluż fil-listi msemmija fit-tielet kolonna ta' l-Anness I.
Il-Kummissjoni għandha mingħajr dewmien, tavża lill-awtoritajiet Spanjoli u l-awtoritajiet konċernati, fir-rigward ta' alterazzjonijiet fil-listi perjodiċi, li hemm imsemmija fil-paragrafu 5.
L-ebda bastiment, li jkun ser jissostitwixxi iehor, ma jkun awtorizzat joħrog għas-sajd sad-data indikata mill-Kummissjoni.
Artikolu 4
1. Il-bastimenti msemmija f'punt 2 (a), (b) u (d) ta' l-Anness I, li huma msemmija fil-lista perjodika approvata mill-Kummissjoni jistgħu joħorgu għas-sajd biss jekk iżommu abbord il-liċenzja maħruġa mill-Kummissjoni li tkun trid tiġi provduta fuq talba ta' l-awtoritajiet Spanjoli.
Fil-każ ta' bastimenti msemmija f'punt 2 (a) u (b) fl-Anness I, it-talba għal-liċenzji tingħata fil-ħin tal-komunikazzjoni għall-proposti tal-listi perjodiċi msemmija fl-Artikolu 2(1).
Fil-każ ta' bastimenti msemmija fil-punt 2 (d) ta' l-Anness I, it-talba għal-liċenzji għandha tingħata meta jkunu ser jingħataw il-listi tal-bastimenti msemmija fl-Artikolu 2.
2. Fil-każ ta' bastimenti msemmija f'punt 2 (a) u (b) ta' l-Anness I, kull liċenzja m'għandhiex tinħareġ għal iktar minn tliet bastimenti, u deskrizzjoni ta' kull bastiment trid tingħata fil-liċenzja.
3. Fil-każ ta' bastimenti msemmija fil-punt 2 (d) fl-Anness I, il-liċenzji jridu jinħarġu ghall- perjodu sħiħ ta' l-awtorizazzjoni tas-sajd mingħajr ma ssemmi l-bastimenti, u suġġett għan-numru massimu speċifikat fir-raba’ kolonna fl-Anness 1 punt 2; kull bastiment li hu mqabbad biex jaħdem fis-sajd, irid ikollu liċenzja ta' dan it-tip.
4. Il-liċenzji għandhom jinħarrġu għall-perjodu ta' mill-anqas xahrejn kalendarji.
Artikolu 5
Bastiment jista’ jidher fuq iktar minn waħda mil-listi msemmija fl-Artikolu 2. Bastiment jista jidher fuq lista perjodika waħda biss, b'eċċezjoni ta' bastimenti li jistadu għat-tonn, li jistgħu jidhru wkoll f'listi tal-bastimenti li jistadu għall-inċova bħala użu għal-lixka ħajja.
Artikolu 6
1. Bastimenti awtorizzati għas-sajd tat-tonn jistgħu ma jibqgħux fuq ħut jew prodotti ta' ħut, jekk mhux tonn, b'eċċezzjoni għall-inċova li tintuża bħala lixka ħajja.
2. Bastimenti awtorizzati għas-sajd tat-tannuta ta' Ray, ma jistgħux iżommu l-ebda ħut jew prodotti ta' ħut abbord minbarra dik l-ispeċi, b'eċċezzjoni li tintuża bħala lixka ħajja, iżda m'għandhomx jintużaw kwantitajiet iktar minn dawk strettament neċessarji, għal dan il-għan.
Artikolu 7
Il-Kaptani tal-bastimenti awtorizzati għas-sajd għandhom iħarsu l-kondizzjonijiet speċjali msemmija fl-Anness II. Il-Kummissjoni tista’ tbiddel dettalji li jirrigwardaw l-awtoritajiet nazzjonali kompetenti, kif hemm imniżżel fl-Anness II punt 7, jekk tirċievi proposta mill-Istati Membri konċernati.
Artikolu 8
Bla ħsara għar-Regola (KEE) Nru 171/83, il-miżuri tekniċi segwenti għandhom jgħoddu għall-bastimenti li jtajru l-bandiera ta' Spanja, imsemmija fl-Anness I punt 2.
(a) L-użu tax-xbieki tal-garġi hu pprojbit.
(b) bastimenti ma jistgħux iżommu abbord l-ebda tagħmir tas-sajd għajr dak li hu neċessarju għat-tip ta' sajd li huma awtorizzati jagħmlu.
(ċ) kull bastiment li jistad bil-knuz jista’ jixħet mhux iktar minn zewg knuz kull jum, it-tul massimu ta' kull wieħed minn dawn il-knuz għandu jiġi ffissata għal-20 mil nawtiku; id-distanza bejn il-lanza qasira li twaħħal is-sunnara mal-lanza prinċipali fis-sajd, ma tistax tkun inqas minn 2,700 metri.
(d) bastimenti li jistadu għat-Tannuta ma jistgħux izommu abbord l-ebda tagħmir tas-sajd għajr knuz.
Artikolu 9
L-awtoritajiet Spanjoli għandhom javżaw lill-Kummissjoni qabel il-ħmistax-il gurnata ta' kull xahar, dwar il-qabdiet u l-kwantitajiet ta' kull biċċa tal-baħar li tistad għat-tonn, kif ukoll, il-kwantitajiet li tniżżlu f'kull port minn dawn il-bastimenti fix-xahar ta' qabel.
Artikolu 10
Dan ir-Regolament ser jidħol fis-seħħ fl-1 ta' Jannar 1986, mid-dħul fis-seħħ tat-Trattat ta' l-Adeżjoni ta' Spanja u l-Portugal.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Diċembru, 1985.

Labels: 8
18
6